ലോകം കാത്തിരുന്ന പോരാട്ടമാണ് ഇന്നലെ ഇന്ത്യയും പാക്കിസ്ഥാനും തമ്മിൽ ഏഷ്യാ കപ്പിൽ അരങ്ങേറിയത് . കളിക്കളം ചൂട് പിടിക്കുന്ന ഇന്ത്യ - പാക് പോരിൽ രോഹിത് ശർമയും സംഘവും മിന്നുന്ന ജയമാണ് സ്വന്തമാക്കിയത് . ഹോംങ്കോഗിനെതിരെ അൽപം വിയർത്ത ഇന്ത്യ ഇന്നലെ എട്ട് വിക്കറ്റിൻറെ വിജയമാണ് നേടിയത് . ടോസ് നേടി ബാറ്റിങ് തെരഞ്ഞെടുത്ത പാക്കിസ്ഥാൻറെ പോരാട്ടം 162 റൺസിൽ അവസാനിച്ചു . മറുപടി ബാറ്റിങ്ങിൽ 29 ഓവറിൽ ഇന്ത്യ രണ്ട് വിക്കറ്റ് മാത്രം നഷ്ടത്തിൽ ലക്ഷ്യം മറികടന്നു . രോഹിത് ശർമയുടെ അർധ സെഞ്ചുറിയാണ് ഇന്ത്യൻ വിജയത്തെ എളുപ്പമാക്കിയത് . നേരത്തെ , മൂന്ന് വിക്കറ്റ് വീതമെടുത്ത കേദാർ ജാദവ് , ഭുവനേശ്വർ കുമാർ എന്നിവരാണ് പാക്കിസ്ഥാനെ തകർത്തത് . എന്നും ഇന്ത്യ പാക്കിസ്ഥാൻ മത്സരം ഇരു ടീമുകൾക്കും നിർണായകമാണ് . രണ്ട് രാജ്യങ്ങളും വിഭജനത്തിന് ശേഷവും തുടരുന്ന പ്രശ്നങ്ങൾ മൂലം പരസ്പരം തോറ്റ് കൊടുക്കാൻ ഇന്ത്യയും പാക്കിസ്ഥാനും ഒന്ന് മടിക്കും . എന്നാൽ , വീറും വാശിയും ആവോളമുള്ള മത്സരത്തിലും എതിർ ടീം താരത്തെ സഹായിക്കാൻ ഇന്ത്യൻ താരം ചാഹൽ കാണിച്ച മനസിനെയാണ് ക്രിക്കറ്റ് ലോകം ഇപ്പോൾ കയ്യടി കൊണ്ട് പൊതിയുന്നത് . ഇന്നലെ നടന്ന ഇന്ത്യ - പാക് മത്സരത്തിൻറെ 42 - ാം ഓവറിലാണ് സംഭവം . ഓവറിനിടെ പാക് താരം ഉസ്മാൻ ഖാന് വിക്കറ്റിനിടയിൽ ഓടുന്നതിന് ഷൂവിൻറെ മുറുക്കമില്ലായ്മ തടസമായി . ഇതോടെ ചാഹൽ മുട്ടുകുത്തി ഉസ്മാൻറെ ഷൂവിൻറെ ചരട് മുറക്കി നൽകുകയായിരുന്നു . പരസ്പരം ആക്രമണ സ്വഭാവത്തോടെ കളത്തിൽ പോരാടുമ്പോഴും എതിർ താരത്തിനോട് മാന്യത പുലർത്തുന്ന ചാഹലിനെ അഭിനന്ദിച്ച് നിരവധി പേരാണ് സാമൂഹ്യ മാധ്യമങ്ങളിൽ എത്തുന്നത് . നേരത്തെ , സച്ചിൻ ടെൻഡുൽക്കറുടെയും ഇന്ത്യൻ ടീമിന്റെയും കടുത്ത ആരാധകനായ സുധീർ കുമാർ ഗൌതത്തിന് ഏഷ്യാ കപ്പ് കാണാൻ യുഎഇയിലെത്താൻ സാമ്പത്തിക സഹായവുമായി എത്തിയത് പാക്കിസ്ഥാന്റെ കടുത്ത ആരാധകനും ഷിക്കാഗോ ചാച്ചയെന്ന് അറിയപ്പെടുന്ന മുഹമ്മദ് ബഷീറായിരുന്നു .